Bin Ladenove veze na Balkanu (18/9/01) - 2001-09-18
Pristaše islamskog ekstremista prošlih godina uhićene u Albaniji i Bosni i Hercegovini.
I dok se opetovano izražavaju tvrdnje da su diljem jugoistočne Europe djelovale organizacije povezane s Osamom bin Ladenom, postoje i dokazi da je i sam bin Laden bio u tom području. Albanski premijer Ilir Meta izrazio je čvrstu podršku borbi protiv terorizma. No, do sada su ljudi za koje se sumnja da su povezani s Osamom bin Ladenom nalazili sigurno utočište u Albaniji, bilo uz ili pak bez službenog dopuštenja vlasti. Američki su dužnosnici priopćili još 1999. da postoje vjerodostojni dokazi da elementi povezani s Osamom bin Ladenom koriste Albaniju kao jednu od svojih polaznih točaka. Sjedinjene su Države također prije nekoliko godina izrazile zabrinutost zbog loše sigurnosti u Albaniji te iz tog razloga odgodile planirani posjet ministra obrane Williama Cohena toj zemlji. U lipnju 1998., američke su i albanske snage sigurnosti izvršile nekoliko racija u Albaniji pri čemu je uhićeno više od stotinu osoba. Sumnja se da su dvije osobe bile bin Ladenovi suradnici. Jedan od njih, Egipćanin, predan je egipatskim vlastima. Američki su dužnosnici konfiscirali kompjutorsku opremu i razne dokumente. Tada je jedan djelatnik albanskih sigurnosnih snaga izjavio da je bin Ladenova organizacija još 1994. godine počela djelovati u Albaniji. Osim Albanije tu je i Bosna i Hercegovina koja je na neki način možda bila povezana s Osamom bin Ladenom i islamskim fundamentalistima. Stotine muslimanskih boraca sa Srednjeg istoka pridružilo se bosanskim muslimanima tijekom rata u toj zemlji, a obavještajni izvori tvrde da su mnogi od njih ostali u Bosni i Hercegovini. U srpnju su bosanski dužnosnici u Sarajevu uhitili tri muškarca za koje se sumnjalo da su povezani s bin Ladenovom organizacijom. Sva su trojica bili Egipćani, no dvojica su imali bosansku putovnicu. U rujnu 1999., turska je policija uhvatila jednog 30-ogodišnjeg Alžirca, takodjer s bosanskim pasošem. Njegovo se ime nalazilo na Interpolovom popisu ljudi povezanih s Osamom bin Ladenom. Britanski Institut za ratno i mirovno izvješćivanje tvrdi da neke od ekstremnih muslimanskih skupina u Bosni i dalje održavaju veze s bin Ladenovim organizacijama. U Makedoniji lokalni tisak insinuira da postoji veza izmedju albanskih pobunjenika i Osame bin Ladena. No, NATO savez oštro je opovrgao takve tvrdnje, koje su se pojavile na naslovnicama današnjih makedonskih novina. Glasnogovornik NATO saveza Mark Laity izjavio je da ne postoje dokazi da bi Albanska nacionalno-oslobodilačka vojska mogla biti povezana s Osamom Bin Ladenom.